ข้อบัญญัติองค์การบริหารส่วนตำบลสุรนารี
ข้อบัญญัติองค์การบริหารส่วนตำบลสุรนารี
เรื่อง
กำหนดขนาดพื้นที่ หรือความลึกของการขุดดิน
และกำหนดขนาดพื้นที่
หรือความสูงของการถมดิน พ.ศ. ๒๕๕๔
 

โดยที่เป็นการสมควรกำหนดขนาดพื้นที่ หรือความลึกของการขุดดิน
และกำหนดขนาดพื้นที่หรือความสูงของการถมดินในเขตองค์การบริหารส่วนตำบลสุรนารี

อาศัยอำนาจตามความในมาตรา ๗๑
แห่งพระราชบัญญัติสภาตำบลและองค์การบริหารส่วนตำบล พ.ศ. ๒๕๓๗
ซึ่งแก้ไขเพิ่มเติมโดยพระราชบัญญัติสภาตำบลและองค์การบริหารส่วนตำบล (ฉบับที่ ๕)
พ.ศ. ๒๕๔๖ ประกอบกับมาตรา ๗ วรรคสอง มาตรา ๑๗ มาตรา ๑๘ และมาตรา ๒๖ แห่งพระราชบัญญัติการขุดดินและถมดิน
พ.ศ. ๒๕๔๓ องค์การบริหารส่วนตำบลสุรนารี
โดยความเห็นชอบของสภาองค์การบริหารส่วนตำบลสุรนารี และนายอำเภอเมืองนครราชสีมา
จึงตราข้อบัญญัติขึ้นไว้ ดังต่อไปนี้

ข้อ ๑ ข้อบัญญัตินี้เรียกว่า
ข้อบัญญัติองค์การบริหารส่วนตำบลสุรนารี เรื่อง กำหนดขนาดพื้นที่
หรือความลึกของการขุดดิน และกำหนดขนาดพื้นที่ หรือความสูงของการถมดิน พ.ศ. ๒๕๕๔

ข้อ ๒[๑] ข้อบัญญัตินี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓ นับแต่วันที่ข้อบัญญัตินี้มีผลใช้บังคับให้ยกเลิกข้อบัญญัติองค์การบริหารส่วนตำบลสุรนารี
เรื่อง การขุดดินและถมดิน พ.ศ. ๒๕๔๘ และบรรดาข้อบัญญัติองค์การบริหารส่วนตำบล
ประกาศ ระเบียบ หรือคำสั่งอื่นใด ในส่วนที่ได้ออกไว้แล้ว
หรือซึ่งขัดหรือแย้งกับข้อบัญญัตินี้ให้ใช้ข้อบัญญัตินี้แทน

ข้อ ๔ ในข้อบัญญัตินี้
องค์การบริหารส่วนตำบล หมายความว่า
องค์การบริหารส่วนตำบลสุรนารี
เจ้าพนักงานท้องถิ่น หมายความว่า
นายกองค์การบริหารส่วนตำบลสุรนารี
พนักงานเจ้าหน้าที่ หมายความว่า
ข้าราชการหรือพนักงานส่วนท้องถิ่นซึ่งได้รับแต่งตั้งจากเจ้าพนักงานท้องถิ่นให้มีอำนาจปฏิบัติการให้เป็นไปตามพระราชบัญญัติการขุดดินและถมดิน
พ.ศ. ๒๕๔๓ ในเขตอำนาจขององค์การบริหารส่วนตำบลสุรนารี

ข้อ ๕ การขุดดินที่มีพื้นที่ปากบ่อดินตั้งแต่ ๔,๘๐๐ ตารางเมตร (๓ ไร่) ขึ้นไป ต้องแจ้งต่อเจ้าพนักงานท้องถิ่น

ข้อ ๖ การถมดินที่มีพื้นที่ตั้งแต่
๔๐๐ ตารางเมตร (๑๐๐ ตารางวา) ขึ้นไป ต้องแจ้งต่อเจ้าพนักงานท้องถิ่น
ในกรณีมีด้านใดด้านหนึ่งหรือมากกว่าติดถนนสาธารณประโยชน์ต้องอยู่ภายใต้บังคับต่อไปนี้
(๑) กรณีเป็นถนนทางหลวงชนบทที่ได้รับการถ่ายโอน
ระดับดินที่ถมต้องไม่สูงเกิน ๓๐ เซนติเมตร จากระดับกึ่งกลางของถนน
(๒) กรณีเป็นถนนคอนกรีตเสริมเหล็กขององค์การบริหารส่วนตำบลระดับดินที่ถมต้องไม่สูงเกิน
๒๕ เซนติเมตร จากระดับกึ่งกลางของถนน
(๓) หากเป็นกรณีทั้งตาม (๑) และ (๒) ระดับดินที่ถมต้องไม่สูงเกิน ๓๐
เซนติเมตร จากระดับกึ่งกลางของถนนที่มีระดับสูงกว่า
หากมิใช่กรณีตามวรรคสองระดับดินที่ถมต้องไม่สูงเกิน ๓๐ เซนติเมตรจากระดับดินเดิม

ข้อ ๗ การถมดินตามข้อ ๖
ผู้ถมดินจะต้องจัดการป้องกันไม่ให้ดินไหลลงที่ดินข้างเคียงและถนน
ทั้งจัดการทำที่ระบายน้ำเพื่อไม่ให้น้ำไหลเข้าไปในที่ดินข้างเคียงและถนนด้วย

ข้อ ๘ การขุดดินหรือถมดินที่ได้แจ้งต่อเจ้าพนักงานท้องถิ่นและได้รับใบรับแจ้งแล้ว
ตามข้อบัญญัติองค์การบริหารส่วนตำบลสุรนารี เรื่อง การขุดดินและถมดิน พ.ศ. ๒๕๔๘
ให้ถือว่าสมบูรณ์ และใช้ได้เท่าระยะเวลาที่เหลืออยู่ในใบรับแจ้ง

ข้อ ๙ ผู้ใดฝ่าฝืนหรือไม่ปฏิบัติตามข้อบัญญัตินี้ต้องระวางโทษตามที่กำหนดไว้ในบทกำหนดโทษแห่งพระราชบัญญัติการขุดดินและถมดิน
พ.ศ. ๒๕๔๓

ข้อ ๑๐ ให้นายกองค์การบริหารส่วนตำบลสุรนารี
เป็นผู้รักษาการให้เป็นไปตามข้อบัญญัตินี้และให้มีอำนาจออกระเบียบ ประกาศ
หรือคำสั่งเพื่อปฏิบัติการให้เป็นไปตามข้อบัญญัตินี้


ประกาศ
ณ วันที่ ๑๕ มีนาคม พ.ศ. ๒๕๕๔
สมยศ รัตนปริยานุช
นายกองค์การบริหารส่วนตำบลสุรนารี











ปริยานุช/ผู้จัดทำ
๙ พฤษภาคม ๒๕๕๔

ณัฐวดี/ตรวจ
๙ พฤษภาคม ๒๕๕๔

[๑] ราชกิจจานุเบกษา
เล่ม ๑๒๘/ตอนพิเศษ ๔๘ ง/หน้า ๔๙/๒๖ เมษายน ๒๕๕๔